**RELACION**

**PËR**

**PROJEKTLIGJIN**

**“PËR**

**DISA SHTESA DHE NDRYSHIME NË LIGJIN NR. 69/2012, DATË 21.06.2012,**

**“PËR SISITEMIN ARSIMOR PARAUNIVERSITAR NË REPUBLIKËN E SHQIPËRISË”, TË NDRYSHUAR**

1. **QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN**

Projektligji që propozohet ka si qëllim rritjen e efektivitetit të zbatueshmërisë së ligjit dhe mbështetjen e reformave të ndërmarra në sistemin arsimor parauniversitar.

1. **VLERËSIMI I PROJEKTLIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projektligj është në përputhje të plotë me programin politik të Këshillit të Ministrave, të akteve ligjore në fushën e arsimit dhe mundëson ushtrimin efektiv të funksioneve rregullatore, mbikëqyrëse dhe vlerësuese të shtetit.

1. **ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME**

Ky projektligj ka si përparësi dhe efekte të pritshme:

* Të rrisë efektivitetin e shërbimit psiko-social në institucionet shkollore. Përmes projektligjit mundësohet mbështetja e nxënësve me shërbime jo vetëm nga psikologu, por edhe nga punonjësi social. Duke zgjeruar dimensionin e shërbimit psiko-social në shkollë me dy punonjës, psikolog dhe punonjës social, krijohet mundësia konkrete e mbështetjes dhe zhvillimit të cilësisë së shërbimit arsimor që përfitojnë nxënësit. Gjithashtu, prania e *punonjësit social* në shkollë do të mundësojë përfshirjen konkrete të familjes dhe komunitetit të shkollës në jetën dhe veprimtarinë e shkollës dhe sidomos në progresin shkollor dhe social të fëmijës/nxënësit.
* Projektligji do të mundësojë rregullimin ligjor të administrimit të punonjësve mësimor *ndihmës* dhe personelit mësimor në arsimin parashkollor. Në këtë aspekt, njësitë e pushtetit vendor do të kenë kompetencën dhe të drejtën ligjore për menaxhimin dhe administrimin e punonjësve mësimor, ndihmës dhe ato të arsimit parashkollor.
* Rregullon përbërjen e Këshillit Kombëtar të Arsimit Parauniversitar. Kjo rezulton e nevojshme për shkak se në përbërjen aktuale të KKAPU parashikohej edhe përfaqësuesi i komunave, e cila tashmë nuk është më njësi administrative e pushtetit vendor.
* Projektligji propozon për herë të parë konceptin e vlerësimit të arritjeve në arsimin fillor. Vlerësimi i arritjeve të nxënësve do të krijojë mundësinë për zbatimin e vlerësimeve të standardizuara dhe profesionale të arritjeve të nxënësve në përfundim të këtij cikli arsimor. Kjo krijon mundësinë që njohja e arritjeve dhe e nevojave të nxënësve të jetë e besueshme dhe të mbështesë planifikimin dhe përmirësimin e vazhdueshëm të mësimdhënies në arsimin e mesëm të ulët.
* Një përparësi e projektligjit është përmirësimi i kritereve dhe standardeve profesionale të lidershipit të institucioneve shkollore. Përmes projektligjit, propozohet që drejtori dhe nëndrejtori i institucionit shkollor të kenë aftësi dhe kompetenca të certifikuara profesionale për drejtimin dhe administrimin e institucionit shkollor. Certifikimi i aftësive të drejtimit dhe administrimit të institucionit shkollor, është sot një përvojë që po zbatohet edhe në sisteme arsimore të vendeve të Bashkimit Evropian dhe më gjerë, të cilat dallojnë për arritje dhe cilësi të qëndrueshme të shërbimit arsimor. Organizimi dhe procesi i certifikimit te drejtorëve, propozohet që të rregullohet me vendim të Këshillit të Ministrave.
* Projektligji qartëson nivelin arsimor të kandidatëve për ushtrimin e profesionit të rregulluar të mësuesit, për arsimin parashkollor, arsimin bazë dhe arsimin e mesëm të lartë. Ky rregullim, bëhet i nevojshëm edhe në kontekstin e detyrimeve që burojnë nga ligji nr. 80/2015, datë 22.7.2015 “Për arsimin e lartë dhe kërkimin shkencor në IAL në Republikën e Shqipërisë”. Gjithashtu, përmes (nenit) dispozitave të propozuara, do të krijohet mundësia për marrjen në konsideratë të të gjithë burimeve njerëzore, të cilët nuk kanë titullin `mësues`, por disponojnë diploma universitare të njëjta apo të përafërta më fushat dhe lëndët që zbatohen në kurrikulat shkollore të sistemit parauniversitar. Kjo do të mundësonte plotësimin e nevojave të caktuara/veçanta të institucioneve shkollore.
* Projektligji zhvillon më tej parimet e arsimit të fëmijëve me aftësi të kufizuara, duke krijuar mundësi reale për edukimin e nxënësve që nuk dëgjojnë, nuk flasin dhe nuk shikojnë.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Ky projektligj është hartuar në zbatim të neneve 78 dhe 83, pika 1, të Kushtetutës.

1. **VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)**

Projektligji nuk ka si qëllim përafrimin me Acquis Communautaire.

1. **PËRMBLEDHJE SHPJEGUESE E PËRMBAJTJES SË PROJEKTLIGJIT**

**Projektligji konsiston në këto shtesa dhe ndryshime:**

* Të rritet efektiviteti i shërbimit psiko-social në shkollë, duke shtuar në mënyrë të qartë punonjësin social, krahas psikologut.
* Përcakton kompetencën për Bashkitë në punësimin e mësuesve me kohë të plotë dhe të pjesshme në arsimin parashkollor.
* Zgjeron përvojën dhe metodologjinë e vlerësimit të jashtëm edhe për arritjet e nxënësve në arsimin fillor.
* Shton kërkesat profesionale për kandidatët për drejtues (drejtor/nëndrejtor) të institucioneve shkollore, duke promovuar zotërimin e kompetencave për menaxhimin dhe administrimin e institucionit shkollor.
* Përcakton kriteret për nivelin arsimor që duhet të kenë kandidatët për ushtrimin e profesionit të rregulluar të mësuesit, si dhe krijon mundësinë për trajtimin e rasteve për kandidatë që zotërojnë diplomë universitare, por nuk kanë titullin mësues dhe që për nevoja të sistemit mund të punojnë si të tillë. Këta punonjës do të jenë në çdo rast në marrëdhënie pune me kontratë të përkohshme. Projektakti propozon që kjo kategori të lejohet të japë provimin e shtetit (licence) dhe vetëm në rast se e fitojnë licencën e mësuesit, mund të konkurrojnë për një vend pune me kontratë pune pa afat (definitiv).
* Nxënësve që nuk dëgjojnë, nuk flasin dhe nuk shikojnë u sigurohet e drejta për t’u arsimuar, përmes gjuhës së shenjave dhe shkrimit Brail përkatësisht.

**VII. INSTITUCIONET DHE ORGANET E TJERA QË NGARKOHEN PËR ZBATIMIN E LIGJIT**

Për zbatimin e këtij ligji ngarkohen ministria përgjegjëse për arsimin dhe sportin**.**

**VIII. MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTLIGJIT**

Për hartimin e këtij projektligji kontribuoi:

Drejtoria e Arsimit Parauniversitar dhe Drejtoria e Shërbimeve Juridike në Ministrinë e Arsimit dhe Sportit.

Projektligji është konsultuar me:

* Këshillin Kombëtar të Arsimit Parauniversitar
* Partnerët socialë; Federata e Sindikatave të Arsimit dhe Shkencës, Sindikata e Pavarur e Arsimit
* Organizatat partnere të; Unicef, Save the Children, Terre des Hommes, UNDP, World Vision...
* Agjencitë dhe njësitë arsimore vendore; AKP, IZHA,ISHA dhe DAR/ZA

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Projektligji ka efekte financiare për buxhetin e MAS.

**PROPOZUESI**

**MINISTRI I ARSIMIT DHE SPORTIT**

**LINDITA NIKOLLA**